
Tárgy: Beszámoló a Pro Cultura Urbis Közalapítvány 2007. évi működéséről, valamint a 2008. évi közszolgáltatási szerződés megkötése







     Mellékletek: 1-5.
Egyeztetésre megküldve a Fővárosi Közgyűlés 
állandó bizottságai és a tanácsnokok részére.
Tisztelt Közgyűlés!

A Pro Cultura Urbis Közalapítvány (1052 Budapest, Városház u. 9-11.) az Alapító Okiratának 7. pontja értelmében köteles működéséről az alapítónak évente a mérlegkészítéskor beszámolni. Ennek tartalmaznia kell a Közalapítvány közhasznúsági jelentését (1. számú melléklet), a Kuratórium által jóváhagyott beszámolót a Közalapítvány éves szakmai tevékenységéről (2. számú melléklet), valamint a Felügyelő Bizottság véleményét (3. számú melléklet).

Budapest Főváros Önkormányzata és a Pro Cultura Urbis Közalapítvány között 1999. november 29-én létrejött Közszolgáltatási Szerződés 3. sz., pontja rögzítette, hogy a továbbiakban a szerződő felek az adott évre vonatkozó közszolgáltatási szerződést a Fővárosi Önkormányzat költségvetési rendeletének elfogadását követően kötik meg.

2007. évben a Fővárosi Önkormányzat a Pro Cultura Urbis Közalapítvány működéséhez, működési támogatást nem biztosított. A Pro Cultura Urbis Közalapítvány a 2007. évben közhasznú tevékenységén 8.873 e Ft veszteséget realizált, szemben a 2006. év 993 e Ft-os nyereségével. A Közalapítvány mérlegfőösszege 15.899 e Ft-ról 3.176 e Ft-ra csökkent, a csökkenés eszközoldalon főként a pénzeszközök, forrásoldalon elsősorban a saját tőke soron jelentkezett. A közalapítvány 2007-ben vállalkozási tevékenységet nem folytatott, azzal kapcsolatban sem bevétele, sem kiadása nem származott. 
A könyvvizsgálói jelentés szerint, a közhasznú egyszerűsített éves beszámoló a Közalapítvány 2007. december 31-én fennálló együttes vagyoni, pénzügyi és jövedelmi helyzetéről megbízható és valós képet ad (4. számú melléklet).
A Közalapítvány célja a kulturális értékek védelme és új értékek létrejöttének elősegítése, a „Pro Cultura Urbis” díj évenkénti odaítélése, fotóművészeti ösztöndíj adományozása, valamint a kulturális mecenatúra működtetése.
2007-ben a Közalapítvány költségvetési támogatás hiányában előző évi maradványait használta fel, elsősorban működési költségeire, valamint az alábbi cél szerinti juttatásokra:
1. A Közalapítvány 2000-ben Pro Cultura Urbis díjat alapított a város kulturális életében kiemelkedő munkát végző személyek és intézmények tevékenységének elismerésére.   
2007-ben (2006-os döntés alapján) az alábbi díjak átadására került sor:
· Alföldi Róbert, színész-rendező a Bárka Színház igazgatója

· Birkás Ákos festőművész

· Frank Aljona fotóművész

· 2B Galéria alapítói és munkatársai
· Budapest című lap szerkesztősége 

A Közalapítvány „Pro Cultura Urbis díj” címén 2007. évben 2.500 e Ft cél szerinti juttatást használt fel. A szobrok készítésének költsége 750 e Ft volt.
2. A Közalapítvány 2000-ben a Magyar Fotóriporterek Társaságával együtt hozta létre a Budapest Fotográfiai Ösztöndíjat, amelynek keretében egy éven keresztül havonta 80 ezer forint összegű ösztöndíjat biztosít egy fotóművész számára „a főváros életének, lakóinak, kulturális értékeinek magas szinten történő megörökítése és bemutatása” céljából. A zsűri 2006-ban Simon Márknak ítélte oda az ösztöndíjat. 
Az ösztöndíj folyósítása 2007. április 1. - 2008. március 31. között megtörtént.
3. A kulturális mecenatúrára 2007-ben a Közalapítvány pénzügyi forrás híján nem írt ki pályázatot. Az előző évekből származó maradvány, illetve a visszautalt támogatásokból származó összegek terhére a kuratórium egyedi döntés alapján, az alábbi célok megvalósítását támogatta:
· Budapesti Városvédő Egyesület, „Budapesti Könyvek” című sorozat nyitókötetének megjelentetése.
· Szabolcsi Bence Zeneiskola Alapítvány jubileumi zongoraverseny megrendezése.
· A Songwriter’s, élőzenés dalszerző klub 2007 évi működésének támogatása.
A Közalapítvány 2007. évben 1.300 e Ft összegben nyújtott támogatást, egyedi döntések alapján, kulturális célú projektek megvalósítására.

2008. évben a „8314 Pro Cultura Urbis Közalapítvány” címen a Fővárosi Önkormányzat költségvetésében 5.000 e Ft működési célú pénzeszközátadás előirányzat került elfogadásra. 

Budapest Főváros Önkormányzata 2008. évi költségvetéséről szóló 15/2008. (III.15.) Főv. Kgy. rendeletben foglaltaknak megfelelően a Közalapítvány részére a 2008. évre a közszolgáltatási szerződés aláírását követően van mód a „8314 Pro Cultura Urbis Közalapítvány” címen előirányzott 5.000 e Ft támogatás átutalására az alapítvány számlájára. A 2008-as évre szóló közszolgáltatási szerződés jelen előterjesztés 5. számú mellékletét képezi.
Kérem a Tisztelt Közgyűlést, hogy az előterjesztést megtárgyalni és az alábbi határozati javaslatokat elfogadni szíveskedjen.
Határozati javaslat:

A Fővárosi Közgyűlés úgy dönt, hogy 

1. a felügyelő bizottság véleményét figyelembe véve elfogadja a Pro Cultura Urbis Közalapítvány 2007. évi tevékenységéről szóló közhasznúsági jelentését és beszámolóját az 1. és 2. sz. mellékletek szerinti tartalommal.

Határidő: 2008. azonnal
Felelős: dr. Demszky Gábor 

2. a Pro Cultura Urbis Közalapítvány 2008. évre szóló közszolgáltatási szerződését jóváhagyja és megköti, az 5. sz. melléklet szerinti tartalommal. Felkéri a főpolgármestert a szerződés aláírására.

Határidő: 2008. szeptember 15.
Felelős: dr. Demszky Gábor 

A határozati javaslatok elfogadásához egyszerű szavazattöbbség szükséges. 

Budapest, 2008. augusztus   „       „
	
	Horváth Csaba

főpolgármester-helyettes


Láttam:

Dr. Tiba Zsolt

